KIRJALLINEN KYSYMYS E-3531/98

esittäjä(t): Daniela Raschhofer (NI) komissiolle

(25. marraskuuta 1998)

Aihe: Siitoseläinten kuljettaminen kolmansiin maihin

EU:ssa tehdään selvä ero siitoslehmien ja teurastettavien lehmien välille. Tämä erottelu vaikuttaa muun muassa unionin myöntämiin tukiin. Seuraavat kysymykset koskevat tukien määräytymistä.

1. Mitkä kansalliset toimielimet myöntävät siitoslehmille vaadittavat todistukset? Mikä toimielin vastaa tästä Itävallassa?

2. Kuinka tälle toimielimelle on myönnetty toimilupa? Miltä yhteisön toimielimeltä se ottaa vastaan ohjeita, ja mille yhteisön toimielimelle se raportoi?

3. Mitä perusteita käytetään siitos- ja teuraslehmien erottelemisessa?

4. Millaisia mahdollisuuksia EU:lla on valvoa teurastettavien lehmien ikää ja siten siihen liittyvien tukien suuruutta?

5. Onko periaatteessa mahdollista, että näitä perusteita kierretään tai että niitä ei noudateta?

6. Jos vastaus on kyllä, mihin toimiin komissio on ryhtynyt sen estämiseksi?

7. Onko mahdollista, että Itävallassa siitoseläimiksi ilmoitettuja lehmiä kuljetetaan kolmansiin maihin ja viedään siellä heti teurastettaviksi?

8. Olisiko tällainen menettely yhteisön tukiperusteiden mukaista?

9. Kuinka komissio varmistaa, että siitoseläiminä EU:n ulkopuolelle vietyjä lehmiä todella käytetään kolmansissa maissa samaan tarkoitukseen ja hoidetaan sen mukaisesti?

Komission jäsenen Franz Fischlerinkomission puolesta antama vastaus

(20. tammikuuta 1999)

Puhdasrotuisten jalostusnautojen vientitukia koskevat säännökset annetaan kolmansista maista peräisin olevien puhdasrotuisten jalostusnautojen tuonnista ja vientitukien myöntämistä koskevassa komission asetuksessa (ETY) 2342/92(1).

1.-2. Asetuksen 3 artiklan a alakohdan mukaisesti kantakirjaa pitävän jäsenvaltion virallisen yhdistyksen, järjestön tai viraston on annettava polveutumistodistus.

3. Yhteisön lainsäädännössä "puhdasrotuisella jalostusnaudalla" tarkoitetaan nautaeläintä, jonka vanhemmat ja isovanhemmat on merkitty tai rekisteröity saman rodun kantakirjaan ja joka itse on joko merkitty tai rekisteröity ja merkittävissä kantakirjaan. Tiettyjen luuttomien naudanlihojen vientiin myönnettävää erityistukea koskevista edellytyksistä annetun asetuksen (ETY) 1964/82, maataloustuotteiden nimikkeistöstä vientitukia varten annetun asetuksen (ETY) 3846/87 ja naudanliha-alan tuonti- ja vientitodistusjärjestelmän soveltamista koskevista yksityiskohtaisista säännöistä annetun asetuksen (EY) 1445/95 muuttamisesta 11. joulukuuta 1997 annetun komission asetuksen (EY) 2469/97(2) liitteen III mukaisesti tuen myöntäminen puhdasrotuisille naaraspuolisille naudoille edellyttää, että jokaisesta eläimestä esitetään vientitullimuodollisuuksien aikana alkuperäinen polveutumistodistus ja sen jäljennös. Polveutumistodistuksessa esitetään erityisesti naudan yksilötuloksen seurannan ja jalostusarvon arvioinnin tulokset kyseisestä eläimestä ja sen vanhemmista ja isovanhemmista.

5.-6. Edellä mainitut valvontatoimenpiteet otettiin käyttöön petosten välttämiseksi.

7.-9. Yhteisön lainsäädännössä ei kielletä kolmannessa maassa olevaa ostajaa teurastamasta puhdasrotuista jalostuseläintä sen saavuttua perille kolmanteen maahan. Teurastus heti maahantuonnin jälkeen on kuitenkin hyvin epätodennäköistä, koska puhdasrotuiset jalostusnaudat ovat arvokkaita eläimiä, eikä niiden välittömään teurastukseen ole taloudellisia syitä. Eläimen puhdasrotuisuus tarkistetaan vientitullimuodollisuuksien yhteydessä, jolloin jokaisesta eläimestä on esitettävä polveutumistodistus.

Asetuksen 3 artiklan b alakohdan mukaisesti vientitullimuodollisuuksien aikana on esitettävä määrämaana olevan kolmannen maan vaatima, puhdasrotuisiin jalostusnautoihin sovellettava eläintautitodistus.

(1) EYVL L 277, 11.8.1992.

(2) EYVL L 341, 12.12.1997.